
转诪讜专讛 讙 注"讗 - 驻讬专讜砖 砖讟讬讬谞讝诇抓

注诇 转讘讜讗转讜 砖诇 讞讘讬专讜 讻讚讬 诇驻讜讟专讜 诪讞讜讘转 讛驻专砖讛 讝讜 鈥� 讟讜讘转 讛谞讗讛, 讻诇 讛讛谞讗讜转 讛讘讗讜转 诇讜 诪讞诪转 谞转讬谞讛 讝讜, 讛专讬讛谉 砖诇讜, 砖诇 谞讜转谉 讛转专讜诪讛, 讜诇讗 砖诇 讘注诇 讛转讘讜讗讛. 讛专讬 诇诪讚谞讜 讗讬驻讜讗 砖讛诪转讻驻专 注讜砖讛 转诪讜专讛, 讜诇讗 讛诪拽讚讬砖, 讜谞诪爪讗 驻转专讜谉 诇砖讗诇转 专诪讬 讘专 讞诪讗!


讗诪专 诇讬讛 [诇讜], 讬讻讜诇 专诪讬 讘专 讞诪讗 诇讛砖讬讘 注诇 讻讱: 讗讬谉 诇讛讘讬讗 专讗讬讛 诪讚讘专讬 专' 讗讘讛讜 讗诇讛, 砖讻谉 讛转诐 [砖诐] 讻砖讙诐 讛诪拽讚讬砖 讜讙诐 讛诪转讻驻专 讛诐 讬砖专讗诇讬诐, 讻讱 讛讜讗 讛讚讬谉, 砖讛诪转讻驻专 注讜砖讛 转诪讜专讛 讜诇讗 讛诪拽讚讬砖, 诪砖讜诐 讚拽讗转讬 [砖讛讜讗, 讛拽专讘谉 讘讗] 诪讻讞 讬砖专讗诇, 讜诪砖讜诐 讛讻讬 讗讝诇讬谞谉 讘转专 [讜诪砖讜诐 讻讱 讛讜诇讻讬诐 讗谞讜 讗讞专] 讛诪转讻驻专, 讜讛讜讛 诇讬讛 [讜谞讛讬讛 诇讜, 谞讞砖讘 讛讚讘专] 转讞讬诇转讜 讜住讜驻讜 讘讬讚 讬砖专讗诇. 讜谞诪爪讗 砖讻诇 讛讝诪谉 讛讬讛 讛拽专讘谉 讘专砖讜转 诪讬 砖讛讜讗 讘讻诇诇 讚讬谉 转诪讜专讛. 讗讘诇 讛讻讗 [讻讗谉] 讘讘注讬讛 讝讜, 砖讛诪拽讚讬砖 讛讜讗 讙讜讬 讜讛诪转讻驻专 讬砖专讗诇, 讛讻讬 拽讗 诪讬讘注讬讗 诇讬讛 [讻讱 谞砖讗诇讛 诇讜] 诇专诪讬 讘专 讞诪讗: 诪讬 讘注讬谞谉 [讛讗诐 爪专讬讻讬诐 讗谞讜] 砖诪转讞讬诇讛 讜注讚 住讜祝 讚转讬拽讜 [砖转注诪讜讚] 讘讛诪转 讛拽专讘谉 讘专砖讜转 诪讗谉 讚注讘讬讚 [诪讬 砖注讜砖讛, 讬讻讜诇 诇注砖讜转] 转诪讜专讛? 讜诪住讻诪讬诐: 诇讗 谞驻转专讛 讛砖讗诇讛, 讜转讬拽讜 [转注诪讜讚] 讘诪拽讜诪讛.


讗 讜谞驻谞讬诐 诇讘专专 讗转 讚讘专讬 讛讘专讬讬转讗 砖讛讜讘讗讛 拽讜讚诐. 讗诪专 诪专 [讛讞讻诐] 讘转讞讬诇转 讛讘专讬讬转讗 讻讬 诪讜拽讚砖讬 讙讜讬诐 诇讗 谞讛谞讬谉 讜诇讗 诪讜注诇讬谉 讘讛诐 (讗讬谉 讘讛诐 讚讬谉 诪注讬诇讛). 讜诪住讘讬专讬诐: 讬砖 诇讛讘讞讬谉 讘讬谉 砖转讬 讛诇讻讜转 讗诇讛, 砖讻谉 诪讛 砖砖谞讬谞讜 砖诇讗 谞讛谞讬谉 诪讛诐 鈥� 讗讬住讜专 讝讛 讛讜讗 诪讚专讘谞谉 [诪讚讘专讬 讞讻诪讬诐], 讜讗讬诇讜 诪讛 砖砖谞讬谞讜 砖诇讗 诪讜注诇讬谉 讘讛诐 鈥� 讛诇讻讛 讝讜 讛讬讗 诪讚讗讜专讬讬转讗 [诪讚讬谉 转讜专讛].


诪讗讬 讟注诪讗 [诪讛 讛讟注诐, 讛诪拽讜专 讘转讜专讛] 诇讛诇讻讛 讝讜 砖讗讬谉 讘拽讚砖讬 讙讜讬诐 讚讬谉 诪注讬诇讛, 讚讻转讬讘 [砖讻谉 谞讗诪专]: 讘驻专砖转 讛诪注讬诇讛 "谞驻砖 讻讬 转诪注诇 诪注诇 讜讞讟讗讛 讘砖讙讙讛 诪拽讚砖讬 讛'" (讜讬拽专讗 讛, 讬讚), 讜讬诇驻讬谞谉 [讜诇诪讚讬诐 讗谞讜] 讘讙讝讬专讛 砖讜讜讛 "讞讟讗" (讘诪注讬诇讛), "讞讟讗" 诪转专讜诪讛 (砖谞讗诪专 讘讛 "讜诇讗 讬砖讗讜 注诇讬讜 讞讟讗", 讜讬拽专讗 讻讘, 讟). 讜讘转专讜诪讛 讻转讬讘 [谞讗诪专] "讜讗谞讬 讛谞谞讬 谞转转讬 诇讱 讗转 诪砖诪专转 转专讜诪讜转讬 诇讻诇 拽讚砖讬 讘谞讬 讬砖专讗诇" (讘诪讚讘专 讬讞, 讞) 鈥� 讜讛专讬 讝讛 讘讗 诇诪注讟 砖讗讬谉 讚讬谉 讛转专讜诪讛 谞讜讛讙 讗诇讗 讘讘谞讬 讬砖专讗诇 讜诇讗 讘讙讜讬诐. 讜讘讙讝讬专讛 砖讜讜讛 谞诇诪讚 砖讗祝 讚讬谉 讛诪注讬诇讛 谞讜讛讙 专拽 讘讘谞讬 讬砖专讗诇.


讘 讜注讜讚 砖谞讬谞讜 讘讘专讬讬转讗 砖讗讬谉 讞讬讬讘讬谉 注诇讬讛诐, 注诇 拽讚砖讬 讙讜讬诐, 诪砖讜诐 驻讬讙讜诇 讜诪砖讜诐 谞讜转专 讜诪砖讜诐 讟诪讗. 讜诪住讘讬专讬诐: 讟注诐 讛讚讘专, 讚讻转讬讘 [砖讻谉 谞讗诪专] 讘讛 讘讟讜诪讗讛 砖诇 讛拽讚砖讬诐: "讚讘专 讗诇 讗讛专谉 讜讗诇 讘谞讬讜 讜讬谞讝专讜 诪拽讚砖讬 讘谞讬 讬砖专讗诇 讜诇讗 讬讞诇诇讜 讗转 砖诐 拽讚砖讬 讗砖专 讛诐 诪拽讚讬砖讬诐 诇讬" (讜讬拽专讗 讻讘, 讘). 砖讘讛讬讜转诐 讟诪讗讬诐, 注诇讬讛诐 诇驻专讜砖 ("讜讬谞讝专讜") 诪谉 讛拽讚砖讬诐.


讜讬诇讬祝 [讜诇诪讚] 讛讞讻诐 谞讜转专 讘讙讝讬专讛 砖讜讜讛 "讞讬诇讜诇" (讛讗诪讜专 讘谞讜转专) 讜"讞讬诇讜诇" 诪讟讜诪讗讛, 讚讻转讬讘 讙讘讬 [砖讻谉 谞讗诪专 讗爪诇] 讟讜诪讗讛: "讜讬谞讝专讜 诪拽讚砖讬 讘谞讬 讬砖专讗诇 讜诇讗 讬讞诇诇讜 讗转 砖诐 拽讚砖讬 讗砖专 讛诐 诪拽讚讬砖讬诐 诇讬", 讜讻转讬讘 讙讘讬 [讜谞讗诪专 讗爪诇] 讚讬谉 讛谞讜转专: "讘讬讜诐 讝讘讞讻诐 讬讗讻诇 讜诪诪讞专转 讜讛谞讜转专 注讚 讬讜诐 讛砖诇讬砖讬 讘讗砖 讬砖专祝... 讜讗讻诇讬讜 注讜谞讜 讬砖讗 讻讬 讗转 拽讚砖 讛' 讞诇诇" (讜讬拽专讗 讬讟, 讜鈥斪�). 讜诪注转讛, 讻砖诐 砖讚讬谉 讟讜诪讗讛 讘拽讚砖讬诐 讗讬谞讜 谞讜讛讙 讗诇讗 讘拽讚砖讬 讘谞讬 讬砖专讗诇, 讗祝 讚讬谉 谞讜转专 讗讬谞讜 谞讜讛讙 讘拽讚砖讬 讙讜讬诐.


讜讬诇讬祝 [讜诇诪讚] 讗转 讚讬谉 讛驻讬讙讜诇 讘拽讚砖讬 讙讜讬诐 诪讙讝讬专讛 砖讜讜讛 "注讜谉" (讘驻讬讙讜诇) "注讜谉" 诪谞讜转专, 讚讻转讬讘 讙讘讬 [砖讻谉 谞讗诪专 讗爪诇] 讚讬谉 讛驻讬讙讜诇: "讜讗诐 讛讗讻诇 讬讗讻诇 诪讘砖专 讝讘讞 砖诇诪讬讜 讘讬讜诐 讛砖诇讬砖讬 诇讗 讬讬专爪讛 讛诪拽专讬讘 讗讜转讜 诇讗 讬讞砖讘 诇讜 驻讬讙讜诇 讬讛讬讛 讜讛谞驻砖 讛讗讻诇转 诪诪谞讜 注讜谞讛 转砖讗" (讜讬拽专讗 讝, 讬讞), 讜讻转讬讘 讙讘讬 [讜谞讗诪专 讗爪诇] 讚讬谉 讛谞讜转专: "讜讗讻诇讬讜 注讜谞讜 讬砖讗 讻讬 讗转 拽讚砖 讛' 讞诇诇". 讜讻砖诐 砖讛谞讜转专, 讻讗诪讜专, 讗讬谞讜 谞讜讛讙 讗诇讗 讘拽讚砖讬 讘谞讬 讬砖专讗诇, 讗祝 讚讬谉 讛驻讬讙讜诇 讗讬谞讜 谞讜讛讙 讘拽讚砖讬 讙讜讬诐. 讜讻讜诇讛讜 [讻讜诇诐, 驻讬讙讜诇, 谞讜转专 讜讟诪讗] 鈥� 讗讬谞诐 谞讜讛讙讬诐 讗诇讗 讘拽讚砖讬 讘谞讬 讬砖专讗诇 讜诇讗 讘拽讚砖讬 讙讜讬诐.


讙 讜注讜讚 砖谞讬谞讜 讘讘专讬讬转讗 砖讗讬谉 讛讙讜讬诐 注讜砖讬谉 转诪讜专讛. 讜诪住讘讬专讬诐: 讟注诐 讛讚讬谉, 讚讻转讬讘 [砖讻谉 谞讗诪专] 讘驻专砖转 讛转诪讜专讛: "诇讗 讬讞诇讬驻谞讜 讜诇讗 讬诪讬专 讗讜转讜" (讜讬拽专讗 讻讝, 讬), 讜讻转讬讘 讘专讬砖 [讜谞讗诪专 讘转讞讬诇转] 讛注谞讬谉: "讚讘专 讗诇 讘谞讬 讬砖专讗诇 诇讗诪专 讗讬砖 讻讬 讬驻诇讬讗 谞讚专 讘注专讻讱" (讜讬拽专讗讻讝, 讬) 讛专讬 砖讻诇 讛讗诪讜专 讘驻专砖讛 讚讬谞讜 讗诪讜专 专拽 诇讙讘讬 讬砖专讗诇.


诇讬砖谞讗 讗讞专讬谞讗 [诇砖讜谉 讗讞专]. 诪讛 砖砖谞讬谞讜 讘讘专讬讬转讗 讘讚讬谉 拽讚砖讬 讛讙讜讬诐: "讜讗讬谉 注讜砖讬谉 转诪讜专讛". 讜砖讜讗诇讬诐: 诪讗讬 讟注诪讗 [诪讛 讛讟注诐, 讛诪拽讜专] 诇讛诇讻讛 讝讜? 讜诪砖讬讘讬诐: 讚讗讬转拽砖讗 [砖讻谉 讛讜拽砖讛, 讛讜砖讜讜转讛] 讚讬谉 转诪讜专转 讘讛诪讛 诇讚讬谉 诪注砖专 讘讛诪讛, 讜讚讬谉 诪注砖专 讘讛诪讛 讛讜拽砖 诇讚讬谉 诪注砖专 讚讙谉. 讜讙讘讬 [讜讗爪诇] 诪注砖专 讚讙谉 讻转讬讘 [谞讗诪专]: "[讻讬 讗转] 诪注砖专 讘谞讬 讬砖专讗诇 讗砖专 讬专讬诪讜 诇讛'... 讘谞讬 讬砖专讗诇" (讘诪讚讘专 讬讞, 讻讚) 鈥� 诇讜诪专 砖诪注砖专 讚讙谉 谞讜讛讙 专拽 讘讘谞讬 讬砖专讗诇 讜诇讗 讘讙讜讬诐, 讜诪讛讛讬拽砖 谞诇诪讚, 砖讗祝 诪注砖专 讘讛诪讛 讜转诪讜专讛 讗讬谞诐 谞讜讛讙讬诐 讗诇讗 讘讘谞讬 讬砖专讗诇 讜诇讗 讘讙讜讬诐.


讚 讜注讜讚 砖谞讬谞讜 讘讘专讬讬转讗 讝讜 砖讻讗砖专 讙讜讬 诪讘讬讗 拽专讘谉, 讗讬谉 讛讜讗 诪讘讬讗 (注诇讬讛谉) 谞住讻讬诐 讘驻谞讬 注爪诪诐, 讗讘诇 讻讚讬谉 讻诇 拽专讘谉 讗祝 拽专讘谞讜 讟注讜谉 谞住讻讬诐. 讗诇讜 讚讘专讬 专' 砖诪注讜谉. 讜砖讜讗诇讬诐: 诪谞讗 讛谞讬 诪讬诇讬 [诪讗讬谉 讗诇讜 讛讚讘专讬诐, 诪讛 讛诪拽讜专 诇讛诐]? 讜诪砖讬讘讬诐: 讚转谞讜 专讘谞谉 [砖讻谉 砖谞讜 讞讻诪讬诐]: 谞讗诪专 讘驻专砖转 讛谞住讻讬诐 "讻诇 讛讗讝专讞 讬注砖讛 讻讻讛 讗转 讗诇讛 诇讛拽专讬讘 讗砖讛" (讘诪讚讘专 讟讜, 讬讙), 讜诇砖讜谉 "讗讝专讞" 讘讗讛 诇讛讜专讜转: 讚讜讜拽讗 诪讬 砖讛讜讗 讘讙讚专 讗讝专讞 (讗讚诐 诪讬砖专讗诇) 诪讘讬讗 谞住讻讬诐 诇注爪诪诐. 讬讻讜诇 (讗驻砖专) 讗祝 诇讗 转讛讗 注讜诇转讜 砖诇 讛讙讜讬 讟注讜谞讛 谞住讻讬诐 讻诇诇 鈥� 转诇诪讜讚 诇讜诪专 讘讗讜转讛 驻专砖讛: "讜讬讬谉 转拽专讬讘 诇谞住讱 讞爪讬 讛讛讬谉 讗砖讛 专讬讞 谞讬讞讜讞 诇讛'. 讻讻讛 讬注砖讛 诇砖讜专 讛讗讞讚 讗讜 诇讗讬诇 讛讗讞讚 讗讜 诇砖讛 讘讻讘砖讬诐 讗讜 讘注讝讬诐" (讘诪讚讘专 讬鈥斪欁�), 诇诇诪讚谞讜 砖讻诇 拽专讘谉 讞讬讬讘 讘谞住讻讬诐 ("讻讻讛 讬注砖讛"), 讜讗祝 讝讛 砖诇 讛讙讜讬.


讛 注讜讚 砖谞讬谞讜 讘讘专讬讬转讗 砖讗诪专 专' 讬讜住讬: 专讜讗讛 讗谞讬 讘讻讜诇谉 (讘讻诇 讛讚讘专讬诐 讛诇诇讜, 讗讬住讜专 讛谞讗讛, 诪注讬诇讛, 驻讬讙讜诇, 谞讜转专, 讟诪讗, 讜转诪讜专讛) 诇讛讞诪讬专 讘讛诐 讘拽讚砖讬 讙讜讬诐". 讜讚谞讬诐 讘讚讘专讬讜: 诪讗讬 讟注诪讗 [诪讛 讛讟注诐]? 砖诇 专' 讬讜住讬? 砖讻谉 讙诐 讘拽专讘谉 讛讙讜讬 "诇讛'" 讻转讬讘 讘讬讛 [谞讗诪专 讘讜], 讻讻转讜讘: "讗讬砖 讗讬砖 诪讘讬转 讬砖专讗诇 讜诪谉 讛讙专 讘讬砖专讗诇 讗砖专 讬拽专讬讘 拽专讘谞讜 诇讻诇 谞讚专讬讛诐 讜诇讻诇 谞讚讘讜转诐 讗砖专 讬拽专讬讘讜 诇讛' 诇注讜诇讛" (讜讬拽专讗 讻讘, 讬讞), 讜诪砖诪注 砖拽讚砖讬 讛讙讜讬诐 ("讜诪谉 讛讙专 讘讬砖专讗诇") 讛专讬讛诐 讻砖讗专 拽讚砖讬 讛' 诇讻诇 讚讘专.


讜诪注讬专讬诐: 讘诪讛 讚讘专讬诐 讗诪讜专讬诐 鈥� 讛专讬 讝讛 讚讜讜拽讗 讘拽讚砖讬 诪讝讘讞, 讗讘诇 讘拽讚砖讬 讘讚拽 讛讘讬转 砖讛转谞讚讘讜 讙讜讬诐 鈥� 诪讜注诇讬谉 讘讛谉. 讜砖讜讗诇讬诐: 诪讗讬 讟注诪讗 [诪讛 讟注诐 讛讚讘专]? 讜诪砖讬讘讬诐: 讚讻讬 讙诪专讬谞谉 [砖讻谉 讻讗砖专 诇诪讚讬诐 讗谞讜] 砖讗讬谉 讚讬谉 诪注讬诇讛 讘讙讜讬, 讛专讬 讝讛 谞住诪讱 注诇 讙讝讬专讛 砖讜讜讛 砖诇 讛诪讬诇讬诐 "讞讟讗" "讞讟讗" 诪讚讬谉 讛转专讜诪讛 讜讗讬谉 诇诪讚讬诐 诪诪谞讛 讗诇讗 讚讘专 砖讛讜讗 讚讜诪讬讗 [讘讚讜诪讛] 诇转专讜诪讛 注爪诪讛 讚拽讚讜砖 [砖讛讬讗 拽讚讜砖讛] 拽讚讜砖转 讛讙讜祝, 讗讘诇 讘拽讚讜砖转 讘讚拽 讛讘讬转, 砖讛讬讗 拽讚讜砖转 讚诪讬诐, 砖讗讬谉 讛讚讘专 注爪诪讜 拽讚讜砖, 讗诇讗 讚诪讬讜, 砖讛讜讗 注讜诪讚 诇诪讻讬专讛 诇爪专讻讬 讘讚拽 讛讘讬转 鈥� 诇讗 谞讗诪专讛 讛诇讻讛 讝讜, 讜拽讚砖讬 讙讜讬诐 讬砖 讘讛诐 诪注讬诇讛.


讜 砖谞讬谞讜 讘诪砖谞转谞讜 讻讬 讛诪诪讬专 诇讜拽讛 讗专讘注讬诐. 讜讚谞讬诐 讘讚讬谉 讛诪诇拽讜转. 讗诪专 专讘 讬讛讜讚讛, 讗诪专 专讘: 讻诇 讗讬住讜专 诇讗 转注砖讛 讛讻转讜讘 讘转讜专讛, 讗诐 注讘专 讗讚诐 讜注砖讛 讘讛 诪注砖讛 鈥� 讛专讬讛讜 讞讬讬讘 讘砖诇 讻讱 诪诇拽讜转. 讜讗诐 诇讗 注砖讛 讘讛 诪注砖讛 鈥� 讛专讬讛讜 驻讟讜专 诪诪诇拽讜转.


讜砖讜讗诇讬诐: 讜讻诇诇讗 [讜讻讬 讻诇诇] 讛讜讗 讝讛, 砖讻诇 讛注讜讘专 注诇 讗讬住讜专 诇讗讜 砖讗讬谉 讘讜 诪注砖讛 讛专讬讛讜 驻讟讜专 诪诪诇拽讜转? 讜讛专讬 诪讬诪专, 砖诇讗讜 砖讗讬谉 讘讜 诪注砖讛 讛讜讗, 讜讘讻诇 讝讗转 讛专讬讛讜 诇拽讬 [诇讜拽讛], 讚转谞谉 [砖讻谉 砖谞讬谞讜 讘诪砖谞转谞讜] 讘讚讬谞讜 砖诇 讛诪诪讬专: 诇讗 砖讛讜讗 专砖讗讬 诇讛诪讬专, 讗诇讗 砖讗诐 讛诪讬专 鈥� 讛专讬 讝讛 诪讜诪专, 讜住讜驻讙 讗转 讛讗专讘注讬诐!


讗诪专 [讬讻讜诇 诇讜诪专] 诇讱 专讘 讘转砖讜讘讛: 讛讗 诪谞讬 [诪砖谞转谞讜 讝讜 讻砖讬讟转 诪讬 讛讬讗]? 鈥� 讻砖讬讟转 专' 讬讛讜讚讛 讛讬讗, 砖讗诪专: 诇讗讜 砖讗讬谉 讘讜 诪注砖讛 鈥� 诇讜拽讬谉 注诇讬讜. 讜讞诇拽讜 注诇讬讜 讞讻诪讬诐.


讜诪拽砖讬诐: 讜诪讬 诪爪讬转 诪讜拽诪转 诇诪转谞讬转讬谉 [讜讛讗诐 讬讻讜诇 讗转讛 诇讛注诪讬讚 讗转 诪砖谞转谞讜] 讻专' 讬讛讜讚讛? 讜讛讗 讗讜拽讬诪转讗 诇专讬砖讗 [讜讛专讬 讛注诪讚转 讗转 转讞讬诇转 讛诪砖谞讛] 砖诇讗 讻专' 讬讛讜讚讛, 讚拽转谞讬 [砖讻谉 砖谞讬谞讜] 讘诪砖谞转谞讜 "讛讻诇 诪诪讬专讬谉", 讜砖讗诇谞讜 讘讘讬专讜专 讛诇砖讜谉: "讛讻诇" 诇讗讬转讜讬讬 诪讗讬 [诇专讘讜转 讗转 诪讛], 讜讛住讘专谞讜 讻讬 诇砖讜谉 讝讜 讘讗讛 诇讗讬转讜讬讬 [诇讛讘讬讗, 诇专讘讜转] 讗转 讛讬讜专砖 砖讗祝 讛讜讗 讘讻诇诇 讛诪诪讬专讬诐, 讜砖诇讗 讻砖讬讟转 专' 讬讛讜讚讛. 讜诪砖讬讘讬诐:


讛讗讬 [讝讛] 讛转谞讗 砖诇 诪砖谞转谞讜 住讘专 诇讛 讻讜讜转讬讛 讘讞讚讗 [住讘讜专 讛讜讗 讻诪讜转讜, 讻专' 讬讛讜讚讛, 讘讛诇讻讛 讗讞转] 鈥� 砖诇讗讜 砖讗讬谉 讘讜 诪注砖讛 诇讜拽讬谉 注诇讬讜, 讜讗讜诇诐 讛讜讗 驻诇讬讙 注诇讬讛 讘讞讚讗 [讞讜诇拽 注诇讬讜 讘讛诇讻讛 讗讞转] 鈥� 砖讗讬诇讜 专' 讬讛讜讚讛 住讘专 [住讘讜专] 砖讬讜专砖 讗讬谞讜 住讜诪讱, 讬讜专砖 讗讬谞讜 诪诪讬专, 讜讗讬诇讜 讛转谞讗 讚讬讚谉 [砖诇谞讜] 住讘专 [住讘讜专]: 讬讜专砖 住讜诪讱, 讬讜专砖 诪诪讬专.


讝 讗诪专 专讘 讗讬讚讬 讘专 讗讘讬谉, 讗诪专 专讘 注诪专诐, 讗诪专 专' 讬爪讞拽, 讗诪专 专' 讬讜讞谞谉 诪砖讜诐 [讘砖诐] 专' 讬讜住讬 讛讙诇讬诇讬: 讻诇 讗讬住讜专 诇讗 转注砖讛 砖讘转讜专讛, 讗诐 注讘专 讗讚诐 讜注砖讛 讘讜 诪注砖讛 鈥� 讛专讬讛讜 诇讜拽讛 注诇 讻讱. 讜讗诐 注讘专 讗讚诐 讘诇讗 砖注砖讛 讘讜 诪注砖讛 鈥� 讛专讬讛讜 驻讟讜专 注诇 讻讱 诪诪诇拽讜转. 讞讜抓 诪谞砖讘注, 讜诪讬诪专, 讜诪拽诇诇 讞讘讬专讜 讘砖诐, 砖讘讻诇 讗诇讛, 讗祝 注诇 驻讬 砖诇讗 注砖讛 诪注砖讛 鈥� 讛专讬讛讜 讞讬讬讘 诪诇拽讜转. 诪砖讜诐 [讘砖诐] 专' 讬讜住讬 讘专' 讞谞讬谞讗 讗诪专讜: 讗祝 讛诪拽讚讬诐 诇讛驻专讬砖 诪驻讬专讜转讬讜 讗转 讛转专讜诪讛 诇驻谞讬 砖讛驻专讬砖 诪讛诐 讗转 讛讘讬讻讜专讬诐, 诇讜拽讛 讗祝 砖讗讬谉 讘讜 诪注砖讛.


讞 砖谞讬谞讜 讘砖诐 专' 讬讜住讬 讛讙诇讬诇讬 砖讛谞砖讘注 诇讜拽讛 讗祝 砖讗讬谉 讘讻讱 诪注砖讛. 讜诪讘专专讬诐: 讛谞砖讘注 诪谞诇谉 [诪谞讬谉 诇谞讜] 砖诇讜拽讛? 讗诪专 专' 讬讜讞谞谉 诪砖讜诐 (讘砖诐) 专' 诪讗讬专: 砖讻谉 讗诪专 拽专讗 [讛讻转讜讘] 讘讚讬谉 讛砖讘讜注讛 "诇讗 转砖讗 讗转 砖诐 讛' 讗诇讛讬讱 诇砖讜讗 讻讬 诇讗 讬谞拽讛 讛' 讗转 讗砖专 讬砖讗 讗转 砖诪讜 诇砖讜讗" (砖诪讜转 讻, 讝). 讜诪讚讬讜拽 诇砖讜谉 讛讻转讜讘 诇诪讚讬诐, 讻讬 讚讜讜拽讗 讘讬转 讚讬谉 砖诇 诪注诇讛

